VGI วิ่ง 5% โบรกฯชี้ เปิดปท.หนุน “สื่อโฆษณา” ฟื้น ดันกำไรปี 64/65 แตะ 300 ลบ.
VGI บวก 5% โบรกฯ แนะ “เก็งกำไร” ชูเป้า 8.40 บ. คาดกำไรปี 64/65 แตะ 300 ลบ. อานิสงส์เปิดประเทศ ผลักดันดีมานด์สื่อโฆษณานอกบ้านฟื้นตัว
4 พ.ย. 2564

ผู้สื่อข่าวรายงานว่าวันนี้ (4 พ.ย. 2564) ราคาหุ้น บริษัท วีจีไอ จำกัด (มหาชน) หรือ VGI ปิดภาคเช้า อยู่ที่ระดับ 6.95 บาท เพิ่มขึ้น 0.30 บาท หรือ 4.51% โดยทำจุดสูงสุดที่ 6.95 บาท และทำจุดต่ำสุดที่ 6.65 บาท ด้วยมูลค่าการซื้อขาย 266.38 ล้านบาท

บริษัทหลักทรัพย์ เคจีไอ (ประเทศไทย) จำกัด (มหาชน) ระบุในบทวิเคราะห์ (4 พ.ย.2564) ในส่วนของหุ้น VGI โดยประเมินผลการดำเนินงานไตรมาส 2 ปี 2564/65 (ก.ค. – ก.ย. 2564) จะเป็นจุดต่ำสุด โดยคาดจะขาดทุนสุทธิราว 59 ล้านบาท แต่จะเริ่มฟื้นตัวในช่วง ต.ค. 2564 – มี.ค. 2565 ภายหลังการเปิดประเทศ ซึ่งเป็นบวกต่อดีมานด์สื่อโฆษณานอกบ้าน ส่งผลให้คาดผลการดำเนินงานปี 2564/65 (ปิดงบเดือนมี.ค. 2565) คาดมีกำไรได้ราว 300 ล้านบาท
อีกทั้งประเมินผลการดำเนินงานปี 2565/66 (ปิดงบเดือนมี.ค. 2566) จะเติบโตโดดเด่น 122% จากงวดเดียวกันของปีก่อน  ปัจจัยบวก (1) สื่อโฆษณานอกบ้านฟื้น (2) อัพไซด์จากธุรกิจใหม่ๆ โดยเฉพาะธุรกิจสินเชื่อส่วนบุคคล อาทิ Synergy benefit จากการเป็นพันธมิตรกับกลุ่ม JMART และ Rabbit cash อย่างไรก็ดีแนะนำ “เก็งกำไร” ราคาเป้าหมาย 8.40 บาท